Holger K. Nielsen (SF), 2013-11-01:
Tak, formand.
Regeringen har netop fremlagt et udspil til, hvordan vi kan håndtere de problemer omkring ejendomsvurderingerne, som var indeholdt i den rapport, som Rigsrevisionen kom med for nylig.
Boligejere og ejere af andre ejendomme skal selvfølgelig kunne stole på, at de offentlige ejendomsvurderinger har en tilstrækkelig god kvalitet.
Det er vigtigt indledningsvis at få sagt, at selv om vurderingerne er blevet kritiseret for ikke at ramme godt nok – og den kritik er fuldstændig berettiget – har der ikke været tale om, at vurderingerne generelt har været ulovlige.
Det fremgår sådan set heller ikke af Rigsrevisionens rapport, at de har været det.
Kammeradvokaten undersøgte det også på vores foranledning i Skatteministeriet, da Rigsrevisionens kritiske beretning blev offentliggjort.
I og med at det ikke har været ulovligt, er det ligesom en anden sag omkring eventuel tilbagebetaling.
Det er klart, at havde det været ulovligt, havde det været et juridisk krav i forhold til staten, men det er der efter vores vurdering ikke tale om.
Derfor ligger der ikke et juridisk krav om at få ændret tidligere vurderinger og at få betalt penge tilbage.
Ikke desto mindre synes vi, at det er utilfredsstillende, at man har ramt så skævt, som man har gjort i vurderingssystemet.
Kritikken retter sig jo meget imod tidligere Venstreskatteministre, der havde magten på det tidspunkt, som jo ikke, om jeg så må sige, gjorde ret meget for at udbedre de fejl, der blev påpeget allerede i 00'erne.
Men jeg er så også mere interesseret i, at vi får en fremadrettet diskussion om, hvordan vi kan gøre det bedre fremover.
Derfor skal vi have etableret et vurderingssystem, der kan lave vurderinger af bedst mulig kvalitet, og der må vi bare erkende, at det kan vi ikke gøre fra den ene dag til den anden.
Det vurderingssystem, som forskellige Venstreministre havde ansvaret for, viser sig at være så dårligt, at det vil tage lang tid at få etableret et nyt, og det er jo derfor, vi har bedt et ekspertudvalg uden for SKAT og Skatteministeriet om at se på hele den her sag og lave en rapport om, hvordan man fremadrettet kan få et bedre vurderingssystem.
Det betyder så også, at vi kan få nogle nye vurderinger i 2015 på et andet og bedre grundlag end i dag, og at vi på det grundlag ligesom kan starte, om jeg så må sige, på en frisk og også få rettet nogle af de fejl, der har været i de år, der er gået.
Vi har i den forbindelse en problemstilling omkring 2013-vurderingen, som SKAT er i gang med i øjeblikket, og som skulle sendes ud til boligejerne i forbindelse med årsopgørelsen i marts 2014.
Vi har vurderet i Skatteministeriet og i regeringen, at det ikke ville være forsvarligt at fortsætte 2013-vurderingerne, fordi det grundlæggende ville være med de samme fejl, som var gældende for 2011-vurderingen.
Formentlig kunne man have rettet nogle af dem, men efter vores vurdering ikke nok af dem til, at det ville være forsvarligt at køre videre med 2013-vurderingen, så derfor ville vi gøre det, at vi forlænger 2011-vurderingen, og det er den forlængelse af 2011-vurderingen, der så vil være gældende som 2013-vurdering, og som vil blive sendt ud til boligejerne.
Så sker der det, at vi i 2015, når vi har fået det nye vurderingssystem, kan få et langt bedre system med en bedre træfsikkerhed.
Også på det grundlag kan vi diskutere, hvad man kan gøre bagudrettet, som det her forslag fra Liberal Alliance jo beskæftiger sig med.
Det, vi planlægger, er, at man, når der er kommet et nyt og bedre og mere korrekt vurderingssystem, kan lave tilbageregninger, i forhold til hvordan vurderingerne mere korrekt ville have set ud i 2011, 2012 og 2013.
På den baggrund vil vi også være i stand til at lave automatiske tilbagebetalinger i det omfang, nogle har betalt for meget i enten ejendomsværdiskat eller i kommunal grundskyld, og derfor vil der blive tale om en automatisk tilbagebetaling og en delvis imødekommelse af det forslag, som Liberal Alliance har foreslået og er kommet med her, ved en sådan model.
Jeg synes også, det er vigtigt at få sagt, at i den offentlige debat får man det til at lyde, som om alle ejerboliger bliver for højt vurderet, og som om alle boligejere gennem de sidste 10 år har betalt for meget i skat.
Det er jo ikke rigtigt.
Der er flere ejerboliger, der er vurderet for lavt, end der er ejerboliger, der er vurderet for højt.
Det fremgår klart af Rigsrevisionens beretning og kammeradvokatens udtalelse, og sagen er også den, at langt de fleste boligejere betaler ejendomsskatter af beløb, der ligger under den aktuelle vurdering.
Det skyldes skattestoppet for ejendomsværdiskatten og grundskatteloftet for grundskylden.
Det er kun ca. 5 pct. af alle boligejere, der i øjeblikket betaler ejendomsværdiskat af den aktuelle vurdering, og det er kun godt 10 pct. af boligejerne, der i øjeblikket betaler grundskyld af den aktuelle grundværdi.
Langt de fleste boligejere betaler ejendomsskatter af beløb, som ligger under vurderingen, og langt de fleste boligejere vil overhovedet ikke være berørt af de ting, vi her taler om.
Det betyder selvfølgelig ikke, at der ikke er vurderinger, der har været for høje, og det undskylder selvfølgelig ikke, at man har haft for stor spredning i de vurderinger.
Det er det, som Rigsrevisionen påpeger.
Men det er vigtigt at få sagt, at det er et begrænset antal, som reelt bliver ramt af det her.
Det er derfor, at det er noget vanskeligt at skulle gå helt tilbage til 2003 og lave mere korrekte vurderinger på det tidspunkt, for man er jo ret beset nødt til at skulle lave en vurdering af, hvor meget et hus skulle være solgt til i 2003, og det er altså meget vanskeligt at påpege.
Man kunne spørge: Jamen hvordan vil man med de redskaber, vi har i dag, kunne vurdere et hus bedre i 2003 i dag, end man gjorde dengang?
Med det nye system kunne man måske i teorien gøre det, men det, som er opfattelsen hos os, er, at det i praksis ville være enormt vanskeligt at gøre det, og du risikerer simpelt hen, at du får et stort antal fejlskud på de vurderinger, som du så ville komme ud med.
Så hvis jeg kort skal opsummere, har regeringen med sit udspil fremlagt en løsning, som er rimelig og velafbalanceret, og som sikrer, at vi får styr på det her område.
Og vi har til hensigt i nær fremtid at fremsætte forslag til den lovgivning, som i den forbindelse er nødvendig, og vi kan ikke støtte det her forslag fra Liberal Alliance.